b"\n_START_ARTICLE_\nEva Biaudet\n_START_PARAGRAPH_\nEva Rita Katarina Biaudet [biod'ee] (s\xc3\xbcndinud 27. veebruaril 1961 Helsingis) on Soome poliitik, Soome Rootsi Rahvapartei liige._NEWLINE_1989\xe2\x80\x931996 oli Biaudet Helsingi linnan\xc3\xb5ukogu liige ja 1990\xe2\x80\x931994 Soome Rootsi Rahvapartei asepresident._NEWLINE_Ta oli aastatel 1991\xe2\x80\x932006 Eduskunna liige ning 1999\xe2\x80\x932000 ja 2002\xe2\x80\x932003 Paavo Lippose teises valitsuses sotsiaalhooldus- ja tervishoiuminister._NEWLINE_2006. aasta presidendivalimiste teises voorus toetas ta Tarja Halost._NEWLINE_2010\xe2\x80\x932015 oli ta Soome v\xc3\xa4hemuste volinik. Tema valimised tekitasid protesti, sest tal ei ole k\xc3\xb5rgharidust ja niisugusel inimesel pole lubatud sellel ametikohal t\xc3\xb6\xc3\xb6tada. Biaudet on \xc3\xb5igusteadust \xc3\xb5ppinud, aga pole kraadi kaitsnud. Biaudet'le anti eriluba sellel kohal t\xc3\xb6\xc3\xb6tada ja kaebus j\xc3\xa4eti rahuldamata._NEWLINE_V\xc3\xa4hemuste volinikuna palus Biaudet algatada eeluurimine Pohja kirikukihelkonna evangeelse luterliku vikaari Juha Molari suhtes, kuna tema blogi \xc3\xb5hutavat vaenu, ja P\xc3\xb5lissoomlaste parlamendisaadiku Teuvo Hakkaraise suhtes, kuna ta \xc3\xb5hutavat vaenu moslemite vastu. Politsei ei pidanud kummalgi juhul vajalikuks kriminaalasja algatada._NEWLINE_Eva Biaudet oli Soome Rootsi Rahvapartei presidendikandidaat 2012. aasta jaanuaris toimunud valimistel, kogudes 1. voorus 2,7% h\xc3\xa4\xc3\xa4ltest._NEWLINE_Tema abikaasa on Thomas Forsstr\xc3\xb6m. Paaril on neli last: Amanda ja Julia (1991), David (1992) ja Simon (2000)."